Diari Oficial de la Generalitat Valenciana


Sumari del DOGV 6885, del 19-10-2012 (2012/9422)

RESOLUCIÓ de 26 de juny de 2012, del secretari autonòmic de Justícia, de la Conselleria de Justícia i Benestar Social, per la qual s'acorda ratificar l'acord d'extinció de la Fundació de la Comunitat Valenciana Costa Azahar Festivales
------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6885

Data del DOGV
:   19-10-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/9422


Data del document
:   26-06-2012

Organisme emissor
:   Conselleria de Justícia i Benestar Social

Tipus de document
:   Resolució

RESOLUCIÓ de 26 de juny de 2012, del secretari autonòmic de Justícia, de la Conselleria de Justícia i Benestar Social, per la qual s'acorda ratificar l'acord d'extinció de la Fundació de la Comunitat Valenciana Costa Azahar Festivales [2012/9422]  
Vist l'expedient sobre ratificació pel Protectorat de l'acord d'extinció adoptat pel Patronat de la Fundació de la Comunitat Valenciana Costa Azahar Festivales, d'ara en avant la Fundació, d'acord amb els següents  
  
Fets  
Primer. Amb data registre d'entrada en el Registre General de la Conselleria de Justícia i Benestar Social 13 d'abril de 2012 de la Conselleria de Justícia i Benestar Social, la Fundació esmentada va presentar sol·licitud de ratificació de l'acord d'extinció adoptat pel seu Patronat el 7 de març de 2012, per la impossibilitat material del compliment dels fins fundacionals.  
L'acord d'extinció, consta elevat a escriptura pública en data 17 de maig de 2012, autoritzada per la notària del Col·legi de València Susana Boix Sos, amb el núm.254 del seu protocol.   
S'aporta igualment la memòria justificativa de la concurrència de causa d'extinció de la Fundació i el balanç de situació en data extinció.  
Segon. La Fundació per Resolució de data 10 de gener de 2007, del secretari autonòmic de Justícia de la Conselleria de Justícia, Interior i Administracions Públiques, es va classificar de caràcter cultural i els seus fundadors eren: l'Ajuntament de Benicàssim, representat per Manuel Llorca Sellés, alcalde del municipi de Benicàssim; la Diputació Provincial de Castelló, representada per Carlos Fabra Carreras, president de la Diputació Provincial de Castelló, i la Generalitat, representada per Carlos Alberto Precioso Estiguin, subsecretari de la Conselleria de Turisme.  
L'objecte i finalitat de la Fundació és la promoció, la divulgació, el foment, l'estímul, el suport i desenrotllament de la cultura, la música l'art, l'oci i de totes aquelles accions, culturals, musicals, artístiques i lúdiques, que tinguen relació amb això, desenrotllades a la província de Castelló i particularment en el terme municipal de Benicàssim.  
Els últims assentaments en el Registre de Fundacions de la Comunitat Valenciana relatius al Patronat són els següents:  
Per Resolució de data 16 de maig de 2012, es va inscriure la següent composició del Patronat, els integrants de la qual van adoptar l'acord d'extinció: President: 1. La Generalitat, representada pel secretari autonòmic de Turisme i Projectes Estratègics, Luis Lobón Martín (pendent designació de nou representant després del cessament en el seu càrrec del Sr. Lobón). Vicepresident primer: 2. La Diputació Provincial de Castelló (pendent esmena acceptació), vicepresident segon: 3. L'Ajuntament de Benicàssim, representat per l'alcaldessa, Susana Marqués Escoín. Vocals: 4. Sebastián Fernández Miralles, 5. Carolina San Miguel Mas, i 6. Andrés Martínez Capella. Secretari no patró: Ignacio Luis Soria Amador).  
Posteriorment s'aporta certificat del secretari del Patronat, de data 14 de maig de 2012, amb firma notarialment legitimada, en el qual es dóna fe que el dia de l'adopció de l'acord d'extinció existia quòrum legal suficient, i que en eixa data Moliner Gargallo, president de la Diputació Provincial de Castelló va acceptar el càrrec de patró vicepresident primer de la Fundació en nom de la Diputació Provincial de Castelló.  
La dotació inicial de la Fundació va ser de trenta mil euros (30.000 euros), aportats de la manera següent: la Generalitat: 20.000 euros. La Diputació Provincial de Castelló: 7.000 euros. L'Ajuntament de Benicàssim: 3.000 euros.   
Tercer. La present extinció s'emmarca dins del procés de reestructuració de sector públic fundacional iniciat pel Consell, i que va suposar l'adopció de l'Acord del Consell de data 2 de desembre de 2011, en el qual es va autoritzar l'extinció de diverses fundacions pertanyents al sector públic de la Generalitat, entre elles la de la Fundació de la Comunitat Valenciana per a la Qualitat de l'Educació.  
Segons la documentació aportada la causa de l'extinció és la prevista en l'article 31.c) de la Llei 50/2002, de 26 de desembre de Fundacions: Impossibilitat del compliment de fi fundacional.   
Segons l'acord adoptat pel Patronat:   
«En data 2 de desembre de 2012 el Consell de la Generalitat Valenciana va adoptar l'acord d'extingir, entre altres, la Fundació de la Comunitat Valenciana Costa Azahar Festivales. Esta decisió respon a les circumstàncies econòmiques presents que impedixen palmàriament el sosteniment d'entitats l'objecte de les quals pot aconseguir-se a través dels organismes propis de l'Administració. En conseqüència, al ser impossible el desenrotllament i la consecució del fi fundacional davant de l'evident carència de recursos amb què finançar l'activitat fundacional, concorre causa d'extinció».  
Quart. En la sessió de 7 de març de 2012, es va designar com a liquidador Ignacio Luis Soria Amador, a qui s'havia nomenat igualment en esta reunió secretari del Patronat de la Fundació, i apoderat per a elevar a escriptura pública l'acord i les esmenes que foren necessàries amb vista a la seua inscripció.   
Quant a l'atribució del romanent, l'article 29 dels estatuts disposa que cas d'haver-hi romanent el Patronat, d'acord amb la legislació vigent acordarà el seu destí, i a falta d'acord, entre les entitats fundadores; no obstant això, la interessada ha manifestat que:  
«(?) Del resultat de la liquidació no està previst que resulte cap saldo favorable per a la Fundació, per la qual cosa, al mancar l'entitat de bé o cap dret més enllà dels crèdits reflectits, no és procedent fer cap manifestació en relació amb el projecte de distribució de béns i drets resultants de la liquidació».  
Quint. S'adjunta, junt amb l'acord d'extinció, el balanç de situació i el compte de resultats de la Fundació en la data d'adopció del dit acord, 7 de març de 2012.  
Consta en l'expedient informe del cap de la Secció de Comptabilitat, de 6 de juny de 2012, conforme al qual:   
«L'objectiu d'este informe consistix a aclarir i determinar el patrimoni net de la Fundació en data l'adopció per part del Patronat de l'acord sobre «Extinció de la Fundació» per l'actual impossibilitat de continuar realitzant el seu fi fundacional basant-se en l'Acord del Consell de 2 de desembre de 2011.  
Amb data 13 d'abril de 2012, la Fundació va presentar davant d'este Registre certificat de l'acord del Patronat de data 7 de març de 2012 sobre extinció de la Fundació; en relació amb la dita sol·licitud he d'informar:  
La dotació inicial de la Fundació, és de trenta mil euros (30.000 euros), que es va aportar de la manera següent: La Diputació Provincial de Castelló: 7.000 euros. L'Ajuntament de Benicàssim: 3.000 euros. La Generalitat: 20.000 euros. La realitat de l'aportació dinerària es va acreditar per mitjà de tres certificats de l'entitat Caixa d'Estalvis de València, Castelló i Alacant (Bancaixa), que es van incorporar a l'escriptura de constitució.  
La Fundació ha presentat els comptes regularment i els té depositats fins a 2010. A més ha presentat la formulació de comptes anuals de 2011 i el compromís d'aportar l'informe d'auditoria corresponent.  
  
A data de l'acord d'extinció la Fundació té un actiu total de 869.111,62 euros i un passiu exigible de 866.897,30 euros de tot això resulta un patrimoni net o fons propis de 2.214,32 euros.  
Des del punt de vista econòmic comptable, s'estima que l'expedient d'extinció està prou documentat. Aporten relació de creditors i deutors en data 7 de març de 2012, a partir de la qual, una vegada realitzats cobraments i pagaments, resultaria un sobrant de 1.702,70 euros, que units al saldo actual de tresoreria de 508,27 euros, resultaria un romanent de 2.210,97 euros amb el qual afrontar els gastos de liquidació: notària, retencions, comissions bancàries i la factura de 515,00 euros d'Escuder y Herrero, per consegüent estimen com probable que no s'obtinguera cap romanent després de finalitzar les referides operacions de liquidació   
Per tot això, s'emet el present informe favorable a l'autorització sol·licitada».  
Amb data d'entrada 1 de juny 2012, la Fundació presenta escrit en què aporten documents comptables pendents, entre ells: els comptes 2011 formulats i firmats pel secretari i amb el vistiplau del president, i assenyala que, una vegada auditats (consta que actualment la Fundació es troba en el dit procés d'auditoria), es reunirà el Patronat, i es compromet a presentar-los en el Protectorat en el mes de juliol de 2012.  
Sext. Atenent estos antecedents, la Comissió de Protectorat, en la seua sessió de 19 de juny de 2012, emet informe favorable, entre altres, sobre el punt del dia corresponent a la ratificació de l'acord d'extinció aprovat pel Patronat de la Fundació de la Comunitat Valenciana Costa Azahar Festivales en els termes expressats en els apartats precedents.  
  
  
Fonaments de dret  
Primer. L'article 9 del Decret 5/2011, de 21 de juny, del president de la Generalitat, pel qual es determinen les conselleries en què s'organitza l'Administració de la Generalitat, així com l'article 1 del Reglament Orgànic i Funcional de la Conselleria de Justícia i Benestar Social, aprovat per Decret 99/2011, de 26 d'agost del Consell, determina que a esta conselleria li correspon exercir, entre altres, les competències en matèria de fundacions.   
Segon. L'article 2 del Reglament de Fundacions de la Comunitat Valenciana, aprovat per Decret 68/2011, de 27 de maig, del Consell, establix que el Protectorat de les Fundacions de la Comunitat Valenciana s'exercix per la conselleria competent en matèria de fundacions, i li correspon al conseller la titularitat del Protectorat, sense perjuí de la possibilitat de la seua delegació o desconcentració.  
Tercer. Esta Secretaria Autonòmica de Justícia és competent per a conéixer i resoldre el present expedient per delegació de l'exercici de competències en virtut del que disposa la Resolució de 15 d'octubre de 2011, de la Conselleria de Justícia i Benestar Social, sobre delegació en la Secretaria Autonòmica de Justícia de l'exercici de determinades competències en matèria de fundacions.   
En tot cas, de conformitat amb l'article 13.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, les resolucions administratives que s'adopten per delegació es consideraran dictades per l'òrgan delegatori.  
Quart. De conformitat amb l'article 25 de la Llei 8/1998, de 9 de desembre, de Fundacions de la Comunitat Valenciana  
«1. L'extinció de les fundacions es regirà pel que disposen els articles 31 i 32 de la Llei 50/2002, de 26 de desembre, de Fundacions.   
  
2. L'acord d'extinció o, si és el cas, la resolució judicial s'inscriuran en el Registre de Fundacions de la Comunitat Valenciana».  
L'article 31 de la Llei 50/2002, assenyala «la fundació s'extingirà:  
  
c) Quan siga impossible la realització del fi fundacional, sense perjuí del que disposen els articles 29 i 30 d'esta llei.  
D'acord amb el que assenyala l'article 29 del mateix text legal, relatiu a les formes d'extinció:  
«En cas d'extinció, es donarà als béns de la Fundació el destí que acorde el Patronat, de conformitat amb la legislació vigent, i el romanent s'aplicarà a la realització de fins d'interés general anàlegs. A falta d'acord en este sentit, els béns del patronat es distribuiran entre les entitats que conformen el Patronat d'acord amb les aportacions efectuades per cada una d'elles al llarg del període de vigència de la Fundació.»  
  
Quint. De conformitat amb l'article 26 de la Llei 8/1998 esmentada, l'extinció suposa l'obertura del procediment de liquidació, les operacions oportunes es reflectiran en el balanç de liquidació, i requeriran, igualment, l'aprovació del Patronat i la corresponent ratificació del Protectorat.  
Així mateix, els articles 39 i 40 del Decret 68/2011, de 27 de maig, del Consell, pel qual s'aprova el Reglament de Fundacions de la Comunitat Valenciana, regulen els requisits i procediments d'extinció i liquidació de les Fundacions.  
De tal forma, l'article 39 del Reglament esmentat establix que:  
«1. Quan el Patronat acorde extingir la fundació per haver-se realitzat íntegrament el fi fundacional, per resultar impossible la seua realització o per concórrer qualsevol altra causa prevista en l'acte constitutiu o en els Estatuts, haurà de sol·licitar la ratificació del Protectorat, per a això adjuntarà la documentació següent:  
a) Certificació de l'acord d'extinció adoptat pel Patronat, emesa pel secretari o la secretària amb el vistiplau del president o la presidenta.  
  
b) Memòria justificativa de la concurrència d'una causa d'extinció específica de les previstes en el primer paràgraf d'este apartat. En el cas que la causa d'extinció siga la impossibilitat de realitzar el fi fundacional, caldrà justificar, a més, la improcedència o la impossibilitat de modificar els Estatuts o de dur a terme un procés de fusió.  
  
c) Els comptes de l'entitat a la data en què es va adoptar l'acord d'extinció.  
d) El projecte de distribució dels béns i drets resultants de la liquidació i, en el cas de no dur-se a terme pel mateix Patronat, proposta de designació de liquidadors i pla d'actuació d'estos».  
  
Per la seua banda l'article 40.2 del dit Reglament assenyala que:  
«Durant el procés de liquidació, el Patronat no tindrà més facultats que la de cobrar crèdits, satisfer els deutes i formalitzar els actes pendents d'execució, sense que puga contraure més obligacions, excepte les que siguen necessàries per a la liquidació. Sense perjuí d'això, el Patronat podrà apoderar o delegar l'execució material dels seus acords relatius al procés de liquidació».  
Sext. Quant a l'extinció de fundacions integrants del sector públic de la Generalitat s'exigix, a més dels requisits generals, els següents:  
  
a) L'acord del Consell (article 34 dita de la Llei 8/1998), igual que ho va requerir la seua constitució.  
b) Respecte a l'obligació d'estar al dia en les seues obligacions comptables, cal tindre present el text refós de la Llei d'Hisenda Pública de la Generalitat Valenciana, aprovat pel Decret Legislatiu de 26 juny de 1991, del Consell de la Generalitat Valenciana, que disposa:  
  
- En l'article 5: «Tindran la consideració de fundacions públiques de la Generalitat Valenciana, als efectes d'esta llei, les fundacions en la dotació de les quals participen majoritàriament, directament o indirectament, la Generalitat Valenciana, les seues entitats autònomes, o altres entitats que conformen el seu sector públic. La seua creació requerirà en tot cas autorització prèvia del Govern Valencià.  
- I en l'article 63 bis: «La Intervenció General de la Generalitat Valenciana realitzarà anualment l'auditoria dels comptes anuals de les entitats autònomes, empreses i fundacions a què es referix l'article 5 d'esta llei.»  
En este sentit, als efectes de la continuació del present procés d'extinció, la següent fase del qual és la liquidació en els termes que preveu la Llei 8/1998, de 9 de desembre, de Fundacions de la Comunitat Valenciana, la Fundació haurà d'aportar l'auditoria dels comptes de l'any 2011.  
Sèptim. L'article 26 esmentat de la Llei 8/1998, de 9 de desembre, de Fundacions de la Comunitat Valenciana disposa,  
«2. Els béns i drets resultants de la liquidació es destinaran a les fundacions o a les entitats no lucratives públiques o privades que perseguisquen fins d'interés general i que tinguen afectats els seus béns, inclús per al supòsit de la seua extinció, a la consecució d'aquells, i que hagen sigut designats en el negoci fundacional o en els estatuts de la fundació extingida. Si no n'hi ha, este destí podrà ser decidit, en favor de les mateixes fundacions i entitats mencionades, pel Patronat, quan tinga reconeguda esta facultat pel fundador, i, a falta d'eixa facultat, correspondrà al Protectorat complir eixa comesa.  
  
3. Les fundacions constituïdes per persones juridicopúbliques podran preveure en els seus estatuts que els béns i drets resultants de la liquidació revertisquen al seu fundador».  
Per la seua banda, els estatuts de la Fundació disposen en l'article 29 que,   
«En cas d'extinció, als béns i drets resultants de la liquidació se'ls donarà el destí que el Patronat determine, d'acord amb el que ordena la normativa vigent, i el romanent s'aplicarà a la realització de fins d'interés general anàlegs a la Fundació».  
Octau. Atenent l'article 47.14 del Reglament de Fundacions de la Comunitat Valenciana, aprovat per Decret 68/2011, de 27 de maig, del Consell, són actes objecte d'inscripció en el Registre de Fundacions de la Comunitat Valenciana, entre altres: «L'extinció de la fundació, la seua liquidació, i el destí donat als béns fundacionals».  
Nové. S'ha complit el que preveu l'article 41.2 g) del Reglament de Fundacions de la Comunitat Valenciana, aprovat per Decret 68/2011, de 27 de maig, del Consell que establix:   
«2. En l'exercici de les funcions que li corresponen, el Protectorat podrà sol·licitar informe de la Comissió i, en particular, en els supòsits següents:  
g) En l'exercici de les potestats que té atribuïdes en matèria de modificació, fusió i extinció de fundacions».  
Vistos els preceptes legals mencionats, els articles 39 i 40 del Reglament de Fundacions de la Comunitat Valenciana (aprovat per Decret 68/2011, de 27 de maig, del Consell) i la resta de generals de pertinent aplicació, així com l'informe de la Comissió del Protectorat de 19 de juny de 2012, resolc:  
  
Primer  
Ratificar l'acord d'extinció de la Fundació de la Comunitat Valenciana Costa Azahar Festivales, adoptat pel seu Patronat en data 7 de març de 2012, en els termes descrits en esta resolució.  
  
Segon  
Inscriure en el Registre de Fundacions de la Comunitat Valenciana la ratificació de l'acord d'extinció esmentat.  
Quant al destí dels béns i drets resultants de la liquidació es tindrà present allò que ha manifestat la interessada, segons consta en el fet quart de la present resolució. En el cas que finalment hi haja algun bé o dret després de la liquidació s'haurà d'adoptar l'oportú acord del Patronat segons disposa l'article 29 dels estatuts de la Fundació.  
  
En tot cas, queda pendent que la Fundació aporte a este Protectorat, dins del termini legal i d'acord amb la normativa vigent, els comptes anuals de 2011, aprovats pel Patronat, així com la corresponent auditoria, la qual cosa haurà de produir-se amb anterioritat a la ratificació de la liquidació pel Protectorat, així com la posterior baixa registral i, per tant, l'extinció de la personalitat jurídica de la Fundació.  
  
Així mateix, es recorda que la liquidació de la Fundació s'haurà de realitzar en els termes expressats en l'article 26.1 de la Llei 8/1998, de 9 de desembre, de Fundacions de la Comunitat Valenciana, segons el qual:  
«L'extinció de la fundació, excepte en els supòsits en què té lloc com a conseqüència d'una fusió, determinarà l'obertura del procediment de liquidació, que es realitzarà pel Patronat de la fundació sota el control del Protectorat. El Patronat no tindrà més facultats que la de cobrar crèdits, satisfer els deutes i formalitzar els actes pendents d'execució, sense que puga contraure més obligacions, excepte les que siguen necessàries per a la liquidació. Acabades les operacions, formarà l'oportú balanç de liquidació, que haurà de ser aprovat pel Patronat i sotmés a la ratificació pel Protectorat.  
Recaiguda esta, es procedirà a complir el que disposa l'apartat següent, per a finalitzar la liquidació. Conclosa esta, es farà constar en el Registre de Fundacions de la Comunitat Valenciana la seua baixa, a sol·licitud del Patronat, per un escrit dirigit al Registre al qual s'adjuntarà la certificació de l'acord aprovatori del balanç de liquidació, la seua ratificació pel Protectorat i una còpia dels documents en què s'hagen formalitzat les operacions a què es referix l'apartat següent. No obstant això, la baixa de la fundació en el Registre, si resulten operacions pendents d'execució o formalització, hauran de ser dutes a terme pel Protectorat.»  
Notifiqueu esta resolució, que és definitiva en via administrativa, es podrà interposar recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la seua notificació, d'acord amb el que establixen els articles 14 i 46 de la Llei 29/1998, de 13 de juliol, reguladora de la Jurisdicció Contenciosa Administrativa, sense perjuí de poder interposar, si és el cas, recurs potestatiu de reposició, en el termini d'un mes, a comptar des de l'endemà de la seua notificació, davant del conseller de Justícia i Benestar Social, o qualsevol altre recurs que estime procedent.   
  
València, 26 de juny de 2012.- El secretari autonòmic de Justícia: Antonio Gastaldi Mateo,